Komission asetus (EY) N:o 1381/2002, annettu 29 päivänä heinäkuuta 2002, vähiten kehittyneistä maista peräisin olevan puhdistettavaksi tarkoitetun raa'an ruokosokerin tariffikiintiöiden avaamista ja hallinnointia koskevista yksityiskohtaisista säännöistä markkinointivuosien 2002/2003 ja 2005/2006 väliseksi ajaksi



Virallinen lehti nro L 200 , 30/07/2002 s. 0014 - 0017



Komission asetus (EY) N:o 1381/2002, annettu 29 päivänä heinäkuuta 2002, vähiten kehittyneistä maista peräisin olevan puhdistettavaksi tarkoitetun raa'an ruokosokerin tariffikiintiöiden avaamista ja hallinnointia koskevista yksityiskohtaisista säännöistä markkinointivuosien 2002/2003 ja 2005/2006 väliseksi ajaksi EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon 10 päivänä joulukuuta 2001 annetun, yleisen tullietuusjärjestelmän soveltamista 1 päivästä tammikuuta 2002 alkaen 31 päivään joulukuuta 2004 koskevan neuvoston asetuksen (EY) N:o 2501/2001(1) ja erityisesti sen 9 artiklan 6 kohdan, sekä katsoo seuraavaa: (1) Asetuksen (EY) N:o 2501/2001 9 artiklan 5 kohdan mukaisesti jokaiselle markkinointivuodelle avataan tulliton yleinen tariffikiintiö kyseisen asetuksen liitteen I mukaisesti vähiten kehittyneiden maiden erityisjärjestelyistä hyötyvistä maista peräisin olevia CN-koodiin 1701 11 10 kuuluvia tuotteita varten, kunnes yhteisen tullitariffin mukaiset tullit on kokonaan suspendoitu. Markkinointivuotta 2002/2003 koskeva tariffikiintiö CN-koodiin 1701 11 10 kuuluville tuotteille on 85313 tonnia valkoisena sokerina ilmaistuna. Jokaisena seuraavana markkinointivuotena kiintiöitä korotetaan 15 prosentilla suhteessa edellisen markkinointivuoden kiintiöihin. (2) Nämä säännökset on pantava täytäntöön sokerialan yhteisestä markkinajärjestelystä 19 päivänä kesäkuuta 2001 annetulla neuvoston asetuksella (EY) N:o 1260/2001(2), sellaisena kuin se on viimeksi muutettuna komission asetuksella (EY) N:o 680/2002(3), vahvistetun yhteisen kauppajärjestelmän puitteissa. (3) Yleisten tariffikiintiöiden soveltamisalaan kuuluvien raakasokerimäärien tuonnissa on otettava huomioon asetuksen (EY) N:o 1260/2001 39 artiklan 2 kohdassa tarkoitettujen jäsenvaltioiden puhdistusteollisuuden tarpeet. (4) Kokemukset tariffikiintiön avaamisesta vähiten kehittyneistä maista peräisin olevalle puhdistettavaksi tarkoitetulle raa'alle ruokosokerille markkinointivuodeksi 2001/2002 10 päivänä lokakuuta 2001 annetun komission asetuksen (EY) N:o 1978/2001(4) soveltamisesta osoittavat, että kiintiöiden avaamista ja hallinnointia varten on perusteltua vahvistaa yksityiskohtaiset säännöt pidemmäksi aikaa. Sopiva ajanjakso on neljä markkinointivuotta. (5) Jotta voitaisiin varmistaa, että vähiten kehittyneet maat saavat yhteisöön viemästään raa'asta ruokosokerista kohtuullisen hinnan, olisi vahvistettava vähimmäishinta, joka puhdistajien on maksettava. Tätä vähimmäishintaa määrättäessä olisi otettava huomioon markkinointivuosina 2002/2003-2005/2006 vaikuttavat tekijät. (6) Maataloustuotteiden tuonti-, vienti- ja ennakkovahvistustodistusmenettelyn soveltamista koskevista yhteisistä yksityiskohtaisista säännöistä 9 päivänä kesäkuuta 2000 annetussa komission asetuksessa (EY) N:o 1291/2000(5), sellaisena kuin se on viimeksi muutettuna asetuksella (EY) N:o 2299/2001(6), vahvistettuja yleisiä sääntöjä tuontitodistuksista sekä komission asetuksessa (EY) N:o 1464/95(7), sellaisena kuin se on viimeksi muutettuna asetuksella (EY) N:o 996/2002(8), vahvistettuja sokerialan erityisiä yksityiskohtaisia sääntöjä olisi sovellettava. Tämän asetuksen mukaisten kiintiöiden hallinnoinnin helpottamiseksi ja vuotuisten kiintiömäärien noudattamisen varmistamiseksi olisi vahvistettava yksityiskohtaiset säännöt valkoisena sokerina ilmaistun raakasokerin tuonnissa tarvittavien todistusten myöntämistä varten. (7) Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93(9), sellaisena kuin se on viimeksi muutettuna asetuksella (EY) N:o 444/2002(10), 67-97 artiklan alkuperäselvityksiä koskevissa säännöksissä vahvistetaan alkuperätuotteen käsitteen määritelmä yleisiä tullietuuksia sovellettaessa. (8) Koska neuvosto ei ole yleisiä tariffikiintiöitä vahvistaessaan säätänyt mahdollisuudesta ylittää nämä määrät, kaikkiin tuontitodistuksessa ilmoitetut määrät ylittäviin, valkoiseksi sokeriksi muunnettuihin tuontimääriin olisi sovellettava yhteisen tullitariffin tullia täysimääräisenä. Jotta vähiten kehittyneistä maista ei tuotaisi liikaa raakasokeria yhteisöön, tarvitaan säännöksiä, joilla varmistetaan, että tuodut sokerimäärät tosiasiassa puhdistetaan asianomaisen markkinointivuoden loppuun mennessä tai tiettyyn jäsenvaltion määräämään päivään mennessä. (9) Asetuksessa (EY) N:o 2501/2001 vahvistetun vuotuisen kiintiömäärän noudattamisen varmistamiseksi jäsenvaltioiden olisi ilmoitettava komissiolle kyseessä olevat raakasokerimäärät valkoisena sokerina ilmaistuna. (10) Tässä asetuksessa säädetyt toimenpiteet ovat yleisten tullietuuksien komitean lausunnon mukaiset, ON ANTANUT TÄMÄN ASETUKSEN: 1 artikla Tässä asetuksessa annetaan markkinointivuosiksi 2002/2003, 2003/2004, 2004/2005 ja 2005/2006 säännöt niiden puhdistettavaksi tarkoitetun raa'an ruokosokerin tariffikiintiöiden avaamista ja hallinnointia varten, joita tarkoitetaan asetuksen (EY) N:o 2501/2001 9 artiklan 5 kohdassa. 2 artikla Tässä asetuksessa tarkoitetaan: - "markkinointivuodella" asetuksen (EY) N:o 1260/2001 1 artiklan 2 kohdan m alakohdassa tarkoitettua markkinointivuotta, - "puhdistajalla" henkilöä, joka tuo raakasokeria puhdistamonsa tarpeisiin asetuksen (EY) N:o 1260/2001 7 artiklan 4 kohdan neljännen luetelmakohdan mukaisesti. 3 artikla 1. Avataan jäljempänä mainituiksi markkinointivuosiksi seuraavat valkoisena sokerina ilmaistut tullittomat yleiset tariffikiintiöt CN-koodiin 1701 11 10 kuuluville tuontituotteille, jotka ovat peräisin vähiten kehittyneiden maiden erityisjärjestelyistä asetuksen (EY) N:o 2501/2001 liitteen I mukaisesti hyötyvistä maista: - 85313 tonnia markkinointivuodeksi 2002/2003, - 98110 tonnia markkinointivuodeksi 2003/2004, - 112827 tonnia markkinointivuodeksi 2004/2005, ja - 129751 tonnia markkinointivuodeksi 2005/2006. Kiintiöiden järjestysnumerot ovat (09.4302), (09.4303), (09.4304) ja (09.4305). Kiintiöt avataan kunkin markkinointivuoden ensimmäisenä päivänä, ja ne ovat käytössä asianomaisen markkinointivuoden viimeiseen päivään asti. 2. Kaikki yhteisen tullitariffin mukaiset tullit ja kaikki asetuksen (EY) N:o 1260/2001 24 artiklassa tarkoitetut lisätullit suspendoidaan näihin kiintiöihin kuuluvassa tuonnissa. 4 artikla 1. Edellä 3 artiklan 1 kohdassa tarkoitettuihin kiintiöihin kuuluvassa vakiolaatuisen raakasokerin tuonnissa sovelletaan puhdistajien maksettavaksi tulevaa vähimmäisostohintaa (cif-hinta vapaasti yhteisön eurooppalaisissa satamissa). 2. Kunkin markkinointivuoden vähimmäisostohinta vastaa asetuksen (EY) N:o 1260/2001 2 artiklan 2 kohdassa tarkoitettua raakasokerin interventiohintaa, josta on vähennetty kyseisenä markkinointivuonna mainitun asetuksen 38 artiklan 1 ja 4 kohdan mukaisesti puhdistusteollisuudelle myönnettävän mukautustuen määrä kerrottuna raakasokerin saannolla, joka on 0,92. 5 artikla 1. Edellä 3 artiklan 1 kohdassa tarkoitettuihin kiintiöihin kuuluva tuonti edellyttää asetuksen (EY) N:o 1291/2000 ja asetuksen (EY) N:o 1464/95 mukaisesti myönnetyn tuontitodistuksen esittämistä, jollei tämän asetuksen säännöksistä muuta johdu. 2. Puhdistajien on esitettävä todistuksia koskevat hakemukset asetuksen (EY) N:o 1260/2001 39 artiklan 2 kohdassa tarkoitettujen jäsenvaltioiden toimivaltaiselle viranomaiselle. Hakemukseen on liitettävä ilmoitus, jolla puhdistaja sitoutuu puhdistamaan kyseessä olevan raakasokerimäärän sen markkinointivuoden aikana, jona se tuodaan. 3. Tuontitodistuksia voidaan myöntää ainoastaan 3 artiklan 1 kohdassa tarkoitettujen kiintiöiden rajoissa. Todistuksia myöntävät asianomaiset tuontijäsenvaltiot. 4. Puhdistajat voivat siirtää todistuksia toisille puhdistajille. Tällöin puhdistajan on ilmoitettava asiasta viipymättä alkuperäisen todistuksen myöntäneen jäsenvaltion toimivaltaiselle viranomaiselle. Tuontia ja puhdistusta koskevat velvoitteet eivät kuitenkaan ole siirrettävissä, ja asetuksen (EY) N:o 1291/2000 9 artiklaa sovelletaan edelleen. 5. Tuontitodistukset ovat voimassa myöntämispäivästään alkaen sen markkinointivuoden loppuun, jota varten ne on myönnetty. Jos todistus kuitenkin myönnetään 8 kohdan mukaisesti ennen kiintiön avaamista, se on voimassa vasta kiintiön avaamispäivästä alkaen. 6. Todistuksiin liittyvän vakuuden määräksi vahvistetaan 0,30 euroa 100 nettokilogrammalta sokeria. 7. Tuontitodistusta koskevissa hakemuksissa ja itse todistuksissa on oltava seuraavat merkinnät: - 8 kohdassa: alkuperämaa tai -maat (maa tai maat, joihin sovelletaan vähiten kehittyneiden maiden erityisjärjestelyjä asetuksen (EY) N:o 2501/2001 liitteen I sarakkeen H mukaisesti), - 17 ja 18 kohdassa: raakasokerin määrä valkoisena sokerina ilmaistuna, - 20 kohdassa: "Asetuksen (EY) N:o 2501/2001 9 artiklan 5 kohdan mukaisesti tuotua puhdistettavaksi tarkoitettua raakasokeria. Kiintiö numero ... (3 artiklan 1 kohdassa tarkoitettu järjestysnumero)". 8. Ajanjakso, jonka aikana tuontitodistushakemuksia voi tehdä, alkaa 3 viikkoa ennen asianomaisen markkinointivuoden ensimmäistä päivää. 9. Tuontitodistushakemuksia voi esittää asianomaisen tuontijäsenvaltion toimivaltaisille viranomaisille kunkin viikon maanantaista perjantaihin. Jäsenvaltioiden on ilmoitettava komissiolle seuraavan viikon ensimmäisenä työpäivänä alkuperämaittain eriteltyinä ne valkoisena sokerina ilmaistut raakasokerimäärät, joita varten on haettu tuontitodistuksia edellisen viikon aikana. 10. Todistukset myönnetään neljäntenä 9 kohdassa tarkoitettua ilmoitusta seuraavana työpäivänä, ellei komissio ole ilmoittanut vastustavasta todistuksen myöntämistä. 11. Komissio laatii viikoittain yhteenvedon niistä määristä, joita varten on haettu tuontitodistuksia. Jos todistushakemukset ylittävät asianomaiselle markkinointivuodelle vahvistetun kiintiön määrän, komissio rajoittaa todistusten myöntämistä suhteessa käytettävissä olevaan määrään ja ilmoittaa tarvittaessa jäsenvaltioille, että kyseessä olevan kiintiön enimmäismäärä on saavutettu. 6 artikla 1. Edellä 3 artiklan 1 kohdassa tarkoitettuihin kiintiöihin kuuluvaa tuontia koskeva alkuperäselvitys on annettava esittämällä asetuksen (ETY) N:o 2454/93 67-97 artiklan mukaisesti annettu A-alkuperätodistus. 2. A-alkuperätodistuksen 4 kohdassa on oltava seuraavat tiedot: - merkintä "Kiintiö numero ... (3 artiklan 1 kohdassa tarkoitettu järjestysnumero) - Asetus (EY) N:o .../...", - sokerin lastauspäivä vievässä edunsaajamaassa sekä markkinointivuosi, jona toimitus tapahtuu, - CN-koodi 1701 11 10. 3. Tuovan jäsenvaltion tulliviranomaisten on ilmoitettava A-alkuperätodistuksessa: - kuljetusasiakirjasta ilmenevä päivä, jona sokerin lastaus on suoritettu vientisatamassa, ja - tuontitapahtumaa sekä tosiasiallisesti tuotuja raakasokerin määriä koskevat tiedot. 4. Kun puhdistajat siirtävät tuontitodistuksia toisille puhdistajille 5 artiklan 4 kohdan mukaisesti, jäsenvaltion on kerättävä täytetyt A-alkuperätodistukset ja lähetettävä niiden jäljennös tuontitodistuksen alun perin myöntäneelle jäsenvaltiolle. 7 artikla 1. Kunkin jäsenvaltion on pidettävä kirjaa 6 artiklassa tarkoitetuilla alkuperätodistuksilla tosiasiallisesti tuoduista raakasokerimääristä ja muunnettava nämä määrät valkoiseksi sokeriksi ilmoitetun polarisaation perusteella asetuksen (EY) N:o 1260/2001 liitteessä I olevan II kohdan 3 kohdan säännöksiä soveltaen. 2. Edellä 5 artiklassa tarkoitetussa tuontitodistuksessa ilmoitetut määrät ylittäviin, valkoiseksi sokeriksi muunnettuihin tuontimääriin sovelletaan asetuksen (EY) N:o 1291/2000 50 artiklan 1 kohdan mukaisesti vapaaseen liikkeeseen luovutuksen ajankohtana sovellettavaa yhteisen tullitariffin tullia täysimääräisenä. 3. Todistusta hakeneen puhdistajan on esitettävä todistuksen myöntäneelle jäsenvaltiolle hyväksyttävä todiste puhdistuksen suorittamisesta kolmen kuukauden kuluessa 5 artiklan 2 kohdan mukaisen puhdistukselle asetetun määräajan päättymisestä. 4. Jos sokeria ei ole puhdistettu määräaikaan mennessä, on todistusta hakeneen puhdistajan, jollei kyse ole ylivoimaisesta esteestä, maksettava kyseisenä markkinointivuonna raakasokeriin sovellettavaa täysimääräistä tullia vastaava määrä lisättynä mahdollisesti korkeimmalla mahdollisella kyseisenä markkinointivuonna käytetyllä lisätullilla. 5. Jos kyseistä sokerimäärää ei ole voitu toimittaa riittävän ajoissa, jotta se olisi ollut mahdollista puhdistaa asianomaisen markkinointivuoden loppuun mennessä, voi tuontijäsenvaltio puhdistajan pyynnöstä, jollei kyse ole ylivoimaisesta esteestä, jatkaa todistuksen voimassaoloa 30 päivällä seuraavan markkinointivuoden alusta lukien. Kyseinen raakasokeri luetaan tällaisessa tapauksessa edellisen markkinointivuoden kiintiöön kyseisen kiintiön rajoissa. 6. Jos tiettyä sokerimäärää ei ole voitu puhdistaa markkinointivuoden loppuun mennessä, asianomainen jäsenvaltio voi puhdistajan pyynnöstä pidentää määräaikaa enintään 90 päivällä seuraavan markkinointivuoden alusta lukien. Tällöin kyseinen raakasokeri on puhdistettava mainitun pidennetyn määräajan kuluessa, ja se luetaan edellisen markkinointivuoden kiintiöön kyseisen kiintiön rajoissa. 8 artikla Asetuksen (EY) N:o 1260/2001 39 artiklan 2 kohdassa tarkoitettujen jäsenvaltioiden on ilmoitettava komissiolle: a) markkinointivuoden alussa eri maista tuotavan raakasokerin ennakoidut määrät; b) kuukausittain edeltävän kuukauden osalta niiden raakasokerimäärien paino valkoisena sokerina ilmaistuna, joille edellä 5 artiklassa tarkoitetut tuontitodistukset on myönnetty; c) kuukausittain: - alkuperämaittain eriteltyinä edellä 5 artiklassa tarkoitetuilla todistuksilla kolmen edeltävän kuukauden aikana tosiasiallisesti tuodut raakasokerimäärät tel quel -painona ja valkoisena sokerina ilmaistuna, - kolmen edeltävän kuukauden aikana puhdistetut raakasokerimäärät tel quel -painona ja valkoisena sokerina ilmaistuna; d) ennen 1 päivää marraskuuta: - alkuperämaittain eriteltynä edellä 5 artiklassa tarkoitetuilla todistuksilla edellisen markkinointivuoden aikana tosiasiallisesti tuodun raakasokerin määrä tel quel -painona ja valkoisena sokerina ilmaistuna, - puhdistetun ja edellisen markkinointivuoden kiintiöön luetun raakasokerin määrä tel quel -painona ja valkoisena sokerina ilmaistuna. 9 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 30 päivään kesäkuuta 2006 asti. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä heinäkuuta 2002. Komission puolesta Pascal Lamy Komission jäsen (1) EYVL L 346, 31.12.2001, s. 1. (2) EYVL L 178, 30.6.2001, s. 1. (3) EYVL L 104, 20.4.2002, s. 26. (4) EYVL L 270, 11.10.2001, s. 9. (5) EYVL L 152, 24.6.2000, s. 1. (6) EYVL L 308, 27.11.2001, s. 19. (7) EYVL L 144, 28.6.1995, s. 14. (8) EYVL L 152, 12.6.2002, s. 11. (9) EYVL L 253, 11.10.1993, s. 1. (10) EYVL L 68, 12.3.2002, s. 11.